
	[bookmark: org_nos]Vides aizsardzības un reģionālās attīstības ministrijai



	Par rīkojuma projektu "Par valstij piekrītošā nekustamā īpašuma Rūpniecības ielā 20-8, Rīgā, nodošanu Rīgas valstspilsētas pašvaldības īpašumā" 
VSS-846



[bookmark: _Hlk71566214]Finanšu ministrija atbilstoši kompetencei  ir izskatījusi Valsts sekretāru sanāksmē 2021.gada 9.septembrī izsludināto Vides aizsardzības un reģionālās attīstības ministrijas izstrādāto Ministru kabineta rīkojuma projektu "Par valstij piekrītošā nekustamā īpašuma Rūpniecības ielā 20-8, Rīgā, nodošanu Rīgas valstspilsētas pašvaldības īpašumā" (turpmāk – rīkojuma projekts) (prot. Nr. 32, 14.§, VSS-846) un sākotnējās ietekmes novērtējuma ziņojumu (anotāciju), un izsaka iebildumu un priekšlikumus.
Iebildums. 
[bookmark: _Hlk83372933]Rīkojuma projekts paredz nodot nekustamo īpašumu Rīgas valstspilsētas pašvaldībai pašvaldības autonomās funkcijas īstenošanai – palīdzības sniegšanai iedzīvotājiem dzīvokļa jautājumu risināšanai. Skaidrojam, ka, nododot nekustamo īpašumu pašvaldībai saimnieciskās darbības veikšanai, pasākums ir jāvērtē atbilstoši komercdarbības atbalsta kontroles normām un jāpiemēro attiecīgais komercdarbības atbalsta regulējums. Vienlaikus, par pašvaldības saimniecisko darbību nav uzskatāma daudzdzīvokļu dzīvojamā mājā esošo neprivatizēto pašvaldībām piederošo dzīvokļu izīrēšana, ja tos izīrē atbilstoši vienam no šādiem likumiem:
	1) "Par sociālajiem dzīvokļiem un sociālajām dzīvojamām mājām";
2) "Par valsts un pašvaldību dzīvojamo māju privatizāciju";
3) "Par palīdzību dzīvokļa jautājumu risināšanā", izņemot šā likuma III1 nodaļai “Dzīvojamo telpu izīrēšana kvalificētiem speciālistiem”.
Ņemot vērā skaidroto, lūdzam papildināt anotāciju ar informāciju par nekustamā īpašuma nodošanas mērķi, skaidrāk nosakot pieļaujamo nekustamā īpašuma izmantošanu.

Priekšlikumi. 
1. Saskaņā ar anotācijā sniegto informāciju Rīgas pilsētas zemesgrāmatas nodalījuma Nr.100000122443 – 8, kurā ierakstīts pašvaldībai nododamais dzīvokļa īpašums Rūpniecības ielā 20-8, Rīgā, II daļas 2. iedaļā ierakstīta atzīme: Nekustamajam īpašumam uzlikts arests – aizliegums nekustamo īpašumu atsavināt un apgrūtināt ar citām lietu vai saistību tiesībām saskaņā ar Kriminālprocesa likuma 361. pantu.
Anotācijā norādīts, ka saskaņā ar Rīgas pilsētas Vidzemes priekšpilsētas tiesas 2021. gada 26.aprīļa lēmumu nekustamais īpašums Rūpniecības ielā 20-8, Rīgā, ir konfiscēts privātpersonai un atbilstoši  Krimināllikuma 70.10 pantam ir atzīstams par valsts mantu un piekrīt valstij.
Anotācijā skaidrots, ka rīkojuma projekta 3.punkts paredz pilnvarot Rīgas valstspilsētas pašvaldību parakstīt nostiprinājuma lūgumu īpašuma tiesību nostiprināšanai uz valsts vārda, kā arī tai jānodrošina zemesgrāmatu nodalījumā ierakstītās atzīmes dzēšana, ņemot vērā Civillikuma 416. panta septītajā daļā noteikto, kas paredz, ka ierakstot zemesgrāmatā īpašuma tiesības valstij uz nekustamo īpašumu, kas atzīts par bezmantinieka mantu, vienlaikus tiek dzēstas uz šo īpašumu ierakstītās parādu saistības, apgrūtinājumi un aizlieguma atzīmes.
Tā kā Civillikuma 416.panta septītā daļa attiecas uz bezmantinieka mantu,  bet rīkojuma projektā minētais nekustamais īpašums ir kriminālprocesa ietvaros konfiscētā manta, lūdzam izvērtēt nepieciešamību precizēt informāciju, uz kāda normatīvā akta pamata tiks dzēsta zemesgrāmatā ierakstītā atzīme.
2. Lūdzam precizēt rīkojuma projekta 1.punktu – saīsinājumu “dzīvokļa īpašums” pieteikt aiz nekustamā īpašuma adreses.
3. Anotācijas III sadaļas 8.punktā norādīts, ka rīkojuma projektā minēto valstij piekrītošo dzīvokļu īpašumu valsts pašvaldībām nodos bez maksas un ka projekta ietekme uz valsts budžetu nav paredzēta un ar nekustamā īpašumā īpašnieka maiņu saistītie izdevumi tiks segti no pašvaldības līdzekļiem.
Rīkojuma projekts paredz nodot bez atlīdzības Rīgas valstspilsētas pašvaldības īpašumā valstij piekrītošo dzīvokļa īpašumu un paredz, ka Rīgas valstspilsētas pašvaldība nostiprinās īpašuma tiesību zemesgrāmatā uz valsts vārda Vides aizsardzības un reģionālās attīstības ministrijas personā vienlaikus ar Rīgas valstspilsētas pašvaldības īpašuma tiesību nostiprināšanu.
Ņemot vērā minēto lūdzam precizēt anotācijas III sadaļas 8.punkta 2.rindkopu norādot, ka izdevumi, kas saistīti ar nekustamā īpašuma pārņemšanu, tai skaitā īpašuma tiesību nostiprināšanu zemesgrāmatā tiks segti no Rīgas valstspilsētas pašvaldības budžeta līdzekļiem. Vienlaikus ievērojot, ka rīkojuma projekts paredz nekustamo īpašumu nodot vienai pašvaldībai, lūdzam anotācijas III sadaļas 8.punkta 1.rindkopā daudzskaitli aizstāt ar vienskaitli.
Vienlaikus lūdzam anotācijas III sadaļā 2021.gadam ailē “izmaiņas kārtējā gadā, salīdzinot ar valsts budžetu kārtējam gadam” 2.punktā un tā 2.3.apakšpunktā, 3.punktā un tā 3.3.apakšpunktā un 5.punktā un tā 5.3.apakšpunktā vārdus “Nav precīzi aprēķināms” aizstāt ar skaitlisko vērtību “0”.

